Ritratt: Facebook - David Vella  "Dak li jiġi b'xejn għalina huwa prezzjuż ħafna għal oħrajn fil-bżonn! Meta nikkunsidraw ukoll li xi ġurnata fil-ġejjieni nistgħu nkunu fit-tarf li nirċievu," qal David Vella li matul Awwissu wieġeb għas-sejħa li saret biex il-pubbliku jagħti d-demm. "Il-ġest umli ġentili tiegħek jista' jsalva l-ħajjiet," kompla jgħid David. Is-servizz tat-Trasfużjoni tad-Demm b'mod kontinwu qiegħed dejjem jappella biex in-nies jersqu lejn il-bank tad-demm sabiex jagħtu d-demm. Bħalissa hemm il-ħtieġa ta' demm ta' tip A Positive iżda qed jintlaqgħu tipi differenti tad-demm. Intant l-għoti tad-demm fil-jiem li ġejjin għandu jsir: fiċ-Ċentru tal-Għoti tad-Demm ta' Gwardamanġa li jiftaħ Kuljum (7 ijiem fil-ġimgħa) mit-8:00am sas-6:00pm. fil-mobile blood donation unit li nhar il-Ħadd 22 t'Awwissu ser ikun maġenb il-Knisja Arċipretali taż-Żejtun. Dakinhar il-ħin disponibbli għall-għoti tad-demm ser ikun mit-8:30am sas-1:00pm. fil-Berġa tax-Xewkija li nhar It-Tlieta 24 t'Awwissu se tkun disponibbli għad-donazzjonijiet tad-demm mis-1:00pm sal-5:00pm. Noti importanti! dawk li għamlu s-swab test, sew jekk ta' rutina, sew jekk minħabba safar , huma mitluba biex jistennew sal-waqt li joħroġ riżultat COVID-19 Negative. min jagħti d-demm irid iħalli 7 ijiem jgħaddu qabel jersaq biex jieħu t-tilqima COVID-19. Min jieħu t-tilqima tal-COVID-19 irid iħalli 48 siegħa qabel jersaq biex jagħti d-demm. Min ikollu deni, jew sintomi t'influwenza, irid iħalli 7 ijiem. Dan it-tagħrif twassal mis-Servizz Nazzjonali tat-Trasfużjoni tad-Demm.